CELEX: 52014XG0708(01)
Language: sk
Date: 2014-07-08
Title: Závery Rady o výžive a fyzickej aktivite

8.7.2014   
            
            
               SK
            
            
               Úradný vestník Európskej únie
            
            
               C 213/1
            
         Závery Rady o výžive a fyzickej aktivite
   2014/C 213/01
   RADA EURÓPSKEJ ÚNIE
   PRIPOMÍNA:
   
               1.
            
            
               článok 168 ZFEÚ, v ktorom sa uvádza, že pri stanovení a uskutočňovaní všetkých politík a činností Únie sa zabezpečí vysoká úroveň ochrany ľudského zdravia, a zároveň sa ustanovuje, že činnosti Únie, ktoré dopĺňajú vnútroštátne politiky, sa zameriavajú na zlepšenie verejného zdravia, prevenciu ľudských chorôb a ochorení a odstraňovanie zdrojov nebezpečenstva pre telesné a duševné zdravie;
            
         
               2.
            
            
               závery Rady:
               
                           —
                        
                        
                           o zdraví vo všetkých politikách (ZvVP) (30. novembra 2006) (1),
                        
                     
                           —
                        
                        
                           o vykonávaní stratégie riešenia zdravotných problémov súvisiacich s výživou, nadváhou a obezitou na úrovni EÚ (6. decembra 2007) (2),
                        
                     
                           —
                        
                        
                           o opatreniach na zníženie príjmu soli obyvateľstvom v záujme zlepšenia zdravia (6. júna 2010) (3),
                        
                     
                           —
                        
                        
                           s názvom Rovnosť a zdravie vo všetkých politikách: solidarita v oblasti zdravia (8. júna 2010) (4),
                        
                     
                           —
                        
                        
                           s názvom Inovačné prístupy ku chronickým ochoreniam v oblasti verejného zdravia a systémov zdravotnej starostlivosti (7. decembra 2010) (5),
                        
                     
                           —
                        
                        
                           o odstraňovaní rozdielov v zdravotnom stave v rámci EÚ prostredníctvom spoločných opatrení na podporu zdravého životného štýlu (2. decembra 2011) (6),
                        
                     
                           —
                        
                        
                           o podpore zdraviu prospešných pohybových aktivít (HEPA) (27. novembra 2012) (7),
                        
                     
                           —
                        
                        
                           s názvom Zdravé starnutie počas celého života (7. decembra 2012) (8);
                        
                     
         
               3.
            
            
               odporúčanie Rady z 26. novembra 2013 o podpore zdraviu prospešných pohybových aktivít vo všetkých sektoroch (9);
            
         
               4.
            
            
               oznámenie Komisie s názvom Európa 2020 – stratégia na zabezpečenie inteligentného, udržateľného a inkluzívneho rastu (10);
            
         
               5.
            
            
               oznámenie Komisie z 29. februára 2012 o realizácii strategického vykonávacieho plánu pre európske partnerstvo v oblasti inovácií zamerané na aktívne a zdravé starnutie (11);
            
         
               6.
            
            
               politické vyhlásenie zo zasadnutia na vysokej úrovni o prevencii a kontrole neprenosných ochorení, ktoré schválilo Valné zhromaždenie Organizácie Spojených národov v rezolúcii 66/2 z 19. septembra 2011 (12), a skutočnosť, že podľa odseku 65 tohto vyhlásenia sa na 69. zasadnutí VZ OSN v septembri 2014 predstaví správa o dosiahnutom pokroku;
            
         
               7.
            
            
               Globálnu stratégiu WHO pre výživu, telesnú aktivitu a zdravie, ktorú schválilo 57. zhromaždenie Svetovej zdravotníckej organizácie v máji 2004 (13);
            
         
               8.
            
            
               Európsku chartu boja proti obezite, prijatú na Európskej ministerskej konferencii WHO o boji proti obezite (15. – 17. novembra 2006 v Istanbule) (14);
            
         
               9.
            
            
               súbor odporúčaní o uvádzaní potravín a nealkoholických nápojov určených pre deti na trh, schválený na 63. zhromaždení Svetovej zdravotníckej organizácie v máji 2010 (15);
            
         
               10.
            
            
               uznesenie EUR/RC62/R4 s názvom Zdravie 2020 – Európsky politický rámec pre zdravie a životnú pohodu, prijatý na 62. zasadnutí regionálneho výboru WHO pre Európu 12. septembra 2012 (16);
            
         
               11.
            
            
               podporu členských štátov EÚ pre globálny akčný plán WHO v oblasti prevencie a kontroly neprenosných ochorení na obdobie 2013 – 2020 z 27. mája 2013 a jeho deväť dobrovoľných globálnych cieľov (17);
            
         
               12.
            
            
               viedenské vyhlásenie z 5. júla 2013 o výžive a neprenosných ochoreniach v kontexte rámca Zdravie 2020, na ktorom sa dohodli všetky európske členské štáty WHO s cieľom prijať opatrenia v boji proti obezite a priorizovať prácu v oblasti stravovania detí (18).
            
         SO ZNEPOKOJENÍM UVÁDZA:
   
               13.
            
            
               že v súvislosti s obezitou a jej chorobnými dôsledkami sa konštatuje, že sa dosiahli rozmery epidémie (19), keďže na základe klasifikácie WHO opierajúcej sa o BMI viac ako polovica dospelého obyvateľstva EÚ trpí nadváhou alebo obezitou (20) a mimoriadne znepokojujúcou je miera nadváhy a obezity u detí a dospievajúcich.
               Nadváha a obezita mimoriadne ovplyvňujú ľudské utrpenie; obzvlášť významné sú sociálne nerovnosti; každoročne ľudia umierajú v dôsledku ochorení spojených s nezdravou stravou a nedostatkom fyzickej aktivity; vzniká ekonomické zaťaženie, keďže až 7 % (21) rozpočtov v EÚ v oblasti zdravia sa každoročne čerpá priamo na ochorenia spojené s obezitou a ďalšie nepriame náklady vyplývajú zo straty produktivity v dôsledku zdravotných problémov a predčasných úmrtí;
            
         
               14.
            
            
               že spotreba ovocia a zeleniny je nízka a vysoký je príjem nasýtených tukov, transmastných kyselín, soli a cukru a že došlo k posunu smerom k sedavému spôsobu života a súvisiacemu poklesu fyzickej aktivity detí, dospievajúcich a dospelých.
            
         UZNÁVA:
   
               15.
            
            
               že podpora zdravia a prevencia ochorení majú priaznivý vplyv tak z hľadiska občanov, ako aj z hľadiska systémov zdravotnej starostlivosti a že zdravé stravovanie a fyzická aktivita významným spôsobom znižujú riziko chronických a neprenosných ochorení (22) a zásadne prispievajú k zdravému vývoju detí, predlžujú strednú dĺžku života v zdraví a prispievajú ku kvalitnému životu detí, dospievajúcich a dospelých;
            
         
               16.
            
            
               že investície do zdravia (23), podpora dobrého zdravia a udržiavanie aktivity ľudí do vyššieho veku môžu pomôcť zvýšiť produktivitu a konkurencieschopnosť a prispieť k dosiahnutiu cieľov stanovených v stratégii Európa 2020;
            
         
               17.
            
            
               že primeraná výživa v období tehotenstva a laktácie má zásadný význam; že dojčenie je najlepšou voľbou pre zdravie matky aj dieťaťa; že návyky, pokiaľ ide o stravovanie a fyzickú aktivitu, sa vytvárajú v ranom detstve a že učenie sa zdravým návykom a ich osvojovanie si v mladosti významným spôsobom zvyšujú pravdepodobnosť, že sa takéto návyky zachovajú aj do dospelosti;
            
         
               18.
            
            
               že opatrenia zamerané na deti a dospievajúcich by mohli byť prospešné pre celú rodinu a mohli by zahŕňať zmeny na úrovni rodiny, možnosti zdravej výživy v zariadeniach starostlivosti o deti a v školách a činnosti na boj proti sedavému spôsobu života a na zvýšenie fyzickej aktivity;
            
         
               19.
            
            
               že starší ľudia sú viac ohrození nedostatočnou výživou, hlavne v dôsledku toho, že sa menia ich výživové potreby a fyzická aktivita má tendenciu vekom sa znižovať, čo ovplyvňuje ich energetické potreby; a že je potrebné ďalej venovať pozornosť výživovým potrebám starších ľudí;
            
         
               20.
            
            
               že obezita a neprenosné ochorenia súvisiace s nezdravým stravovaním a nedostatkom fyzickej aktivity sú vyvolané viacerými faktormi; najlepšie výsledky prinášajú komplexné stratégie prevencie a prístupy zahŕňajúce viaceré zainteresované strany; problémy výživy a fyzická inaktivita sa musia riešiť integrovaným spôsobom a začleniť do programu príslušných zložení Rady;
            
         
               21.
            
            
               že je nevyhnutné zapojiť všetky politické oblasti a zainteresované strany s cieľom zvyšovať povedomie o dôležitosti zdravého stravovania a fyzickej aktivity, a to hlavne pokiaľ ide o deti a dospievajúcich, ale tiež v kontexte rodovej perspektívy, a s cieľom bojovať proti zavádzajúcim, nadmerným a neprimeraným formám reklamy a predaja;
            
         
               22.
            
            
               že z hľadiska príčin ochorení súvisiacich so stravovaním môže byť významnejší skôr celkový model stravovania než konkrétne potraviny; zdravé modely stravovania sa charakterizujú vysokou spotrebou ovocia a zeleniny, konzumáciou rýb a uprednostňovaním nízkotučných mliečnych výrobkov, celozrnných potravín, chudého mäsa a hydiny a používaním rastlinných olejov ako náhrady – podľa možností – za tuky v tuhom stave, ako to je napr. v stredomorskom stravovacom režime alebo v akomkoľvek inom stravovacom režime zodpovedajúcom príslušným národným stravovacím usmerneniam/výživovým odporúčaniam;
            
         
               23.
            
            
               že rizikové faktory spojené so spôsobom života, ako je nezdravé stravovanie a fyzická inaktivita, sú výraznejšie prítomné u menej vzdelaného obyvateľstva a v segmentoch populácie s nižším príjmom; vzdelávanie o zdraví a politiky a opatrenia na podporu zdravia by mali zahŕňať činnosti zamerané na zraniteľné skupiny obyvateľstva;
            
         
               24.
            
            
               že je naliehavo potrebné riešiť nerovnosti vo vzťahu k výžive a fyzickej aktivite medzi členskými štátmi aj v rámci členských štátov, pričom hľadisko výživy a fyzickej aktivity by sa malo zohľadniť vo všetkých príslušných politikách Únie;
            
         
               25.
            
            
               úlohu poskytovateľov starostlivosti, škôl, komunít a verejných orgánov pri ochrane a podpore najzraniteľnejších členov spoločnosti;
            
         
               26.
            
            
               význam predchádzajúcej spoločnej práce v tejto oblasti, ktorej výsledkom bola Stratégia riešenia zdravotných problémov súvisiacich s výživou, nadváhou a obezitou v Európe z roku 2007, ktorou sa presadzovalo vyvážené stravovanie a aktívny spôsob života a podporovali sa aktívne partnerstvá zahŕňajúce členské štáty (pracovná skupina na vysokej úrovni pre výživu a fyzickú aktivitu) a občiansku spoločnosť (platforma EÚ pre činnosť v oblasti stravovania, fyzickej aktivity a zdravia).
            
         VÍTA:
   
               27.
            
            
               nedávnu dohodu členských štátov o akčnom pláne EÚ pre detskú obezitu na obdobie 2014 – 2020 (24) z 24. februára 2014, od ktorého sa očakáva, že prispeje k podpore zdravej výživy a fyzickej aktivity a oslabí súčasné trendy v obezite prostredníctvom koordinovaných dobrovoľných opatrení členských štátov a zainteresovaných strán;
            
         
               28.
            
            
               výsledky Konferencie na vysokej úrovni o výžive a fyzickej aktivite od detstva do vyššieho veku: výzvy a príležitosti, ktorá sa konala 25. – 26. februára 2014 v Aténach a na ktorej sa poukázalo na to, že zdravé stravovanie a pravidelná fyzická aktivita sú preventívnymi opatreniami, ktoré je možné využívať počas celého života, zdôraznila sa dôležitosť toho, aby bola k dispozícii možnosť zdravej voľby a aby táto možnosť bola prístupná všetkým, poskytli sa dôkazy o tom, že boj proti epidémii obezity je priamo prepojený so zásadami zdravej výživy a dostatočnej fyzickej aktivity a že medziodvetvové prístupy sú účinným spôsobom riešenia spoločných výziev v oblasti zdravia v EÚ.
            
         VYZÝVA ČLENSKÉ ŠTÁTY, ABY:
   
               29.
            
            
               v nasledujúcich rokoch naďalej považovali zdravé stravovanie a pravidelnú fyzickú aktivitu za absolútnu prioritu v záujme znižovania zaťaženia chronickými ochoreniami a stavmi, čo prispeje k lepšiemu zdraviu a kvalite života občanov EÚ a k udržateľnosti systémov zdravotnej starostlivosti;
            
         
               30.
            
            
               podporovali politiky a iniciatívy zamerané na zdravé stravovanie a dostatočnú fyzickú aktivitu počas celého života, a to počnúc najranejšími obdobiami života – pred a počas tehotenstva, presadzovaním a podporou dostatočného dojčenia a primeraného zavádzania doplnkovej stravy, pokračujúc zdravým stravovaním a podporou fyzickej aktivity v rodine a školskom prostredí v období detstva a dospievania a neskôr v dospelosti a staršom veku;
            
         
               31.
            
            
               akčný plán EÚ pre detskú obezitu na obdobie 2014 – 2020 podľa potreby využívali ako usmernenie pre účinné opatrenia na znižovanie obezity detí a propagáciu osvedčených postupov;
            
         
               32.
            
            
               umožnili občanom a rodinám informovane sa rozhodovať o stravovaní a fyzickej aktivite poskytnutím informácií určených všetkým vekovým a sociálno-ekonomickým skupinám, a predovšetkým najzraniteľnejším skupinám, ktorými sú deti, dospievajúci a starší občania, o vplyve životného štýlu na zdravie, o možnostiach zlepšenia ich stravovacích modelov a úrovni fyzickej aktivity;
            
         
               33.
            
            
               podporovali zdravé stravovacie možnosti a spoločne so zainteresovanými stranami pracovali na tom, aby tieto možnosti boli k dispozícii, aby boli ľahko dostupné, ľahko zvoliteľné a cenovo dostupné pre všetkých občanov v záujme zníženia nerovností a poskytnutia príležitostí a priestorov na každodennú fyzickú aktivitu doma, v škole a na pracoviskách;
            
         
               34.
            
            
               presadzovali politiky, ktorými sa starší ľudia podporujú v tom, aby zostali aktívni, a aby sa tak zabránilo funkčnému úpadku, a to vytváraním prostredia, ktoré podporuje ich aktívne zapojenie do programov fyzickej aktivity, ktoré sú prispôsobené ich potrebám;
            
         
               35.
            
            
               podľa potreby presadzovali vykonávanie usmernení EÚ v oblasti fyzickej aktivity pre zdravie; plánovanie národných a nadnárodných dopravných politík a územného plánovania s cieľom zvýšiť prístupnosť pre chodcov a cyklistov, ich rešpektovanie a bezpečnosť a poskytnúť im podpornú infraštruktúru;
            
         
               36.
            
            
               presadzovali zdravé prostredie, predovšetkým v školách, predškolských a športových zariadeniach podporou poskytovania zdravých stravovacích možností založených na nutričných normách, riešením nadmernej dostupnosti a príjmu soli, nasýtených tukov, transmastných kyselín a cukru, ako aj častej spotreby alebo spotreby vo veľkých množstvách v prípade nealkoholických nápojov sladených cukrom a/alebo s obsahom kofeínu a nabádali deti a dospievajúcich, aby sa pravidelne venovali fyzickej aktivite;
            
         
               37.
            
            
               presadzovali iniciatívy na podporu zdravia na pracovisku s cieľom uľahčovať zdravé stravovacie návyky a integrovať fyzickú aktivitu do každodenného pracovného života;
            
         
               38.
            
            
               podporovali zdravotných pracovníkov vytváraním podmienok na poskytovanie preventívneho poradenstva a starostlivosti občanom v súvislosti so zdravými stravovacími modelmi, výživou a fyzickou aktivitou; vypracovali a podporovali vykonávanie osvedčených postupov založených na dôkazoch pre prevenciu, diagnostiku a riadenie obezity a nedostatočnej výživy, predovšetkým v detstve, dospievaní a medzi staršími osobami;
            
         
               39.
            
            
               zapojili sa do medziodvetvových a prierezových opatrení na podporu zdravého stravovania a fyzickej aktivity vo všetkých politikách zameraných na ovplyvnenie rastúceho podielu neprenosných ochorení spojených s nezdravým stravovaním a fyzickou inaktivitou, nadváhou a obezitou a nízkymi mierami účasti na fyzickej aktivite vo všetkých vekových skupinách a všetkých sociálno-ekonomických vrstvách;
            
         
               40.
            
            
               naďalej rozvíjali partnerstvo so všetkými zainteresovanými stranami vrátane priemyslu, subjektov potravinárskeho odvetvia, zdravotných a spotrebiteľských MVO a akademickej obce s cieľom podporiť účinné, rozsiahle a overiteľné kroky alebo dohody v nadväznosti na príklad platformy EÚ pre činnosť v oblasti stravovania, fyzickej aktivity a zdravia, hlavne vo vzťahu k zmene zloženia potravín, a to minimalizáciou obsahu transmastných kyselín, znížením obsahu nasýtených tukov, pridaného cukru a množstva soli vo všetkých potravinách, ako aj prispôsobením veľkostí porcií stravovacím požiadavkám.
            
         VYZÝVA ČLENSKÉ ŠTÁTY A KOMISIU, ABY:
   
               41.
            
            
               podporovali vypracovanie a/alebo vykonávanie národných akčných plánov v oblasti potravín a výživy, ďalšie opatrenia a politiky na riešenie spoločných výziev v oblasti zdravia súvisiacich s nezdravými stravovacími modelmi, obezitou, nedostatočnou výživou a fyzickou inaktivitou občanov EÚ všetkých vekových skupín s osobitným zameraním na deti a starších ľudí a aby prípadne podporovali realizáciu nákladovo efektívnych riešení;
            
         
               42.
            
            
               zvážili vhodné opatrenia, ktoré by prispeli k vykonávaniu akčného plánu EÚ pre detskú obezitu na obdobie 2014 – 2020 vrátane spoločnej akcie zahrnutej do programu EÚ v oblasti zdravia;
            
         
               43.
            
            
               podporovali opatrenia na zníženie vystavenia detí reklamám, podpore predaja a propagácie potravín s vysokým obsahom nasýtených tukov, transmastných kyselín, pridaných cukrov alebo soli;
            
         
               44.
            
            
               podporovali zdravé stravovanie s dôrazom na stravovacie režimy podporujúce zdravie, ako je napr. stredozemský stravovací režim alebo akýkoľvek iný stravovací režim zodpovedajúci príslušným národným stravovacím usmerneniam/výživovým odporúčaniam;
            
         
               45.
            
            
               využívali existujúce nástroje, ktoré majú k dispozícii, predovšetkým tretí akčný program pre činnosť Únie v oblasti zdravia (2014 – 2020) a Horizont 2020 – rámcový program pre výskum a inováciu na podporu výskumu a politických opatrení;
            
         
               46.
            
            
               zlepšovali existujúci zber údajov založený na porovnateľných metódach pre posudzovanie tendencie vývoja v príjme potravy, dostupnosti potravín na úrovni jednotlivca a domácností, fyzickej aktivity a sedavého spôsobu života;
            
         
               47.
            
            
               v spolupráci so všetkými relevantnými zainteresovanými stranami preskúmali najlepšie spôsoby na identifikáciu nedostatočne pokrytých oblastí výskumu; urýchlili výmenu a preberanie osvedčených postupov a priorizovali výskum stavu výživy a fyzickej aktivity a správania skupín obyvateľstva s osobitným dôrazom na najzraniteľnejšie skupiny obyvateľstva vrátane detí a starších ľudí;
            
         
               48.
            
            
               priorizovali podporu posúdeniu nákladovej efektívnosti činností a politík na podporu zdravého stravovania a fyzickej aktivity podľa potreby v rôznych sociálno-ekonomických a socio-demografických skupinách obyvateľstva.
            
         VYZÝVA KOMISIU, ABY:
   
               49.
            
            
               naďalej poskytovala podporu a koordináciu súčasnému politickému rámcu v oblasti výživy a fyzickej aktivity prostredníctvom pracovnej skupiny na vysokej úrovni pre výživu a fyzickú aktivitu a platformy EÚ pre činnosť v oblasti stravovania, fyzickej aktivity a zdravia a ďalej uľahčovala výmenu informácií a usmernení o účinných osvedčených postupoch;
            
         
               50.
            
            
               stanovila nutričné profily, ako sa požaduje v článku 4 ods. 1 nariadenia Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách;
            
         
               51.
            
            
               podporovala prenos a rozšírenie úspešných iniciatív do iných regiónov a odvetví a uľahčovala takýto prenos s cieľom pomôcť transformácii osvedčených postupov do pravidelných činností, ktorými sa zlepší výživový/potravinový príjem a stravovacie modely a fyzická aktivita európskeho obyvateľstva;
            
         
               52.
            
            
               podporovala opatrenia a stratégie aktívneho a zdravého starnutia, a to hlavne so zreteľom na prevenciu, kontrolu a posudzovanie nedostatočnej výživy spojenej so zhoršením celkového zdravia a starším vekom, vychádzajúc z osvedčených postupov určených v rámci európskeho partnerstva v oblasti inovácií zameraného na aktívne a zdravé starnutie (25);
            
         
               53.
            
            
               podporovala členské štáty, aby podľa potreby lepšie využívali existujúce ukazovatele a monitorovacie systémy pre neprenosné ochorenia tak, ako ich vypracovala WHO a ako existujú v súčasnosti, s cieľom skvalitniť vykazovanie v globálnom monitorovacom rámci pre neprenosné ochorenia;
            
         
               54.
            
            
               podala Rade správu v roku 2017 a potom znovu v roku 2020 o pokroku pri vykonávaní akčného plánu EÚ pre detskú obezitu na obdobie 2014 – 2020, ako aj ďalších iniciatív vykonávaných v kontexte stratégie riešenia zdravotných problémov súvisiacich s výživou, nadváhou a obezitou v Európe.
            
         
      (1)  16167/06.
   
      (2)  15612/07.
   
      (3)  9827/10.
   
      (4)  9947/10.
   
      (5)  Ú. v. EÚ C 74, 8.3.2011, s. 4.
   
      (6)  Ú. v. EÚ C 359, 9.12.2011, s. 5.
   
      (7)  15871/12.
   
      (8)  Ú. v. EÚ C 396, 21.12.2012, s. 8.
   
      (9)  Ú. v. EÚ C 354, 4.12.2013, s. 1.
   
      (10)  7110/10.
   
      (11)  7293/12.
   
      (12)  Organizácia Spojených národov A/RES/66/2 (A/66/l/1).
   
      (13)  http://www.who.int/dietphysicalactivity/strategy/eb11344/strategy_english_web.pdf
   
      (14)  http://www.euro.who.int/__data/assets/pdf_file/0009/87462/E89567.pdf
   
      (15)  http://whqlibdoc.who.int/publications/2010/9789241500210_eng.pdf
   
      (16)  WHO EUR/RC62/R4
   
      (17)  http://apps.who.int/iris/bitstream/10665/94384/1/9789241506236_eng.pdf
   
      (18)  http://www.euro.who.int/__data/assets/pdf_file/0003/234381/Vienna-Declaration-on-Nutrition-and-Noncommunicable-Diseases-in-the-Context-of-Health-2020-Eng.pdf
   
      (19)  http://www.who.int/nutrition/publications/obesity/WHO_TRS_894/en/
   
      (20)  http://epp.eurostat.ec.europa.eu/statistics_explained/index.php/Overweight_and_obesity_-_BMI_statistics
   
      (21)  Svetová zdravotnícka organizácia. Správa o globálnom stave neprenosných ochorení za rok 2010.
   http://www.who.int/nmh/publications/ncd_report2010/en/
   http://www.euro.who.int/en/publications/abstracts/challenge-of-obesity-in-the-who-european-region-and-the-strategies-for-response-the.-summary
   
      (22)  Ako sú nadváha, obezita, vysoký tlak, koronárna choroba srdca, cukrovka 2. typu, infarkt, osteoporóza, určité druhy rakoviny a nepriaznivé psychosociálne stavy.
   
      (23)  Pozri: Balík sociálnych investícií, pracovný dokument útvarov Komisie – Investície do zdravia, dokument 6380/13 ADD 7.
   
      (24)  http://ec.europa.eu/health/nutrition_physical_activity/docs/childhoodobesity_actionplan_2014_2020_en.pdf
   
      (25)  http://ec.europa.eu/research/innovation-union/index_en.cfm?section=active-healthy-ageing